Formanden for Dansk Folkeparti, Kristian Thulesen Dahl, afviser at stemme for lettelser af topskatten, selskabsskatten eller grundskylden. Det siger han i programmet Vi ses hos Clement, der sendes søndag klokken 21:40 på DR2.

Dermed afviser DF de krav, der bliver rejst som mærkesager fra de andre støttepartier i blå blok, Liberal Alliance og Konservative.

Vil I stemme for at skære i topskatten?

- Nej.

Vil I stemme for at skære i selskabsskatten, altså reducere den?

- Sætte selskabsskatten ned? Nej.

Vil I stemme for at reducere grundskylden?

- Nej. Vi vil gerne sikre at nogle kan indefryse deres grundskyld, som det hedder. Fordi ellers er der nogle pensionister, der kan få svært ved at blive siddende i deres hus. Det vil vi selvfølgeligt gerne gøre noget ved. Men sådan generelt at tro, at vi kan reducere det? Nej.

LA ønsker at sænke topskatten i forbindelse med forårets skattereform, mens selskabskatten skal sænkes i en ny vækstpakke, når den skal forhandles. Det er dog ikke ønsker, LA har med til finanslovsforhandlingerne.